text: الزبداني يعني الخير يعني الأرض يلي ما بتترك بذرة تعتب عليها إلا وبترعاها لتكبر وتصير شجرة تعطي الخير لأهل الخير.
text: #000001
text: أنا من الزبداني وعشت فيها بس للأسف ماعرفت قيمتها لحتى وصلني ترحال التغريبة السورية للندن، المدينة يلي يمكن اقضي فيها بقية حياتي . أنا مهندس معماري كنت بحب سافر وعيش حياتي والحمد الله كنت من عيلة ميسورة الحال وما ناقصنا شي. أبي كان بيحب الأرض و زراعة الأرض كان يعطيها من وقته قد ما يقدر حتى ولو على حساب شغله كمهندس ! حاول كتير يخلينا نتعلق فيها بس للأسف أنا كنت كسول وملول وشايف حالي و أهرب من اي شغل إله علاقة بالزراعة وكانت الأرض بالنسبة إلي شيء ماله طعمة وشغلها وخيرها ماله قيمة عندي.
text: #000002
text: بالزبداني الواحد بيمشي بأي بستان بيشم الندى على الورق الأخضر، بيسمع المي و صوت الحسون و بياكل كل أنواع الفواكي والخضار من حوليه وقت يلي بده وقد مابده. بعمري ماحسيت بقيمة هالنعمة غير وقت كنت بمحل بلندن و حبيت آكل عنب !
text: #000003
text: ستاربكس كانوا حاطين ١٣حبة عنب بكاسة بلاستيك وحقها شي ٣ باوند يعني هلق شي ١٨٠٠ليرة سوري! وقفت للحظات قدامها وكأنه شريط حياتي بالزبداني مرق قدامي بثواني وفي كل صور عناقيد العنب المدندلة على مد عينك والنظر والمشمش والخوخ والدراق ، الكرز ، الجوز ، المنغا و النجاص ، و التفاح بكل أنواعه ! اتذكرت وقت كون ماشي بالبستان و تحت رجليي ساقية المي يلي عم تمرق من شجرة لشجرة وصوتها وصوت وراق الشجر كأنهن عم يعزفوا سوا و مد ايدي وآكل يلي عبالي ممّا لذّ و طاب! المهم بلا طول سيرة ! اتلفتت حوليّ وماشفت غير ناس واقفة على الدور وكل واحد عيونه بموبايله ! تحسرت على حالي و اشتريت هل الكم حبة وبعتت صورتهن لأبي يلي بتركيا وقلتله هلق عرفت قيمة الأرض يابي بس هلق ما عاد إلنا أرض، الزبداني راحت يابي
text: #000004
text: مقالات ذات الصلة
text: #000005